Radio Tyberberg se Katzke van die baan! - Tygerberg 104FM
Tuis / Blog / Radio Tyberberg se Katzke van die baan!
Radio Tyberberg se Katzke van die baan!
Lorrein trek altyd 'n glimlag aan!
Na 20 jaar in die radiobedryf is hierdie ouma nog jonk van gees en volstoom aan die gang! Lorrein Katzke is 'n bekende en geliefde stem oor die klankgolwe van Radio Tygerberg en met haar skerp sin vir humor, heerlike kosresepte en pittige sêgoed 'n groot gunsteling onder personeel en luisteraars! Boonop spel sy 'n hond uit 'n bos uit en as Mevrou Dokter ook 'n wonderlike bron van mediese kennis!
Lorrein is oorspronklik van Johannesburg en vertel dat radio vir haar gekies het en nie anders om nie! Wanneer sy so terugkyk na al die jare in radio, is sy nie vir een oomblik spyt nie. "Ek het in 'n noodgeval ingespring en as omroeper uitgehelp en net nooit weer opgehou nie," lag sy. Sy verklap wel dat wat sy vandag van radio weet is als te danke aan haar mede-kollega, Anton Brink. "Hy is mos die Oggendrooi-aanbieder wat op 6 November verjaar", knipoog sy (Anton noem sy geboortedag tydig en ontydig en die datum is nou sinoniem met die man!).
Lorrein is getroud met dr Johan Katzke en vier volgende jaar hul 40ste huweliksjaar! Hulle het drie seuns waarvan die middelste kind reeds vir hulle in die hemel wag. Die vreugde van hul lewe is hul twee pragtige kleinseuns en natuurlik die samesyn van familie waarvan hul kuiers saam vir Lorrein en Johan baie kosbaar is.
Op weeksdae skuif Lorrein tussen 12:00 en 15:00 agter die mikrofoon in vir haar program #Kuiertyd. Hierdie program is bekend vir die musiekmandjie asook vir die immergewilde Focus on the Family-insetsel. Lorrein se droom vir die Wes-Kaap is juis vir teenwoordige pa's wat betrokke in hul kinders se lewens is.
Lorrein het ook 'n program met die naam Draaipunt wat haar na aan die hart lê. Sy het Draaipunt 'n paar jaar gelde begin en die stories en getuienisse het haar menigmaal in trane. Met elke opname word sy herinner aan die grootheid en genade van God.
As mens vir Lorrein vra wat sy graag in hierdie wêreld wil agterlaat sê sy: "Ek sou graag wou hê dat mense my eendag moet onthou aan een ding: my liefde vir God en omgee vir my naaste."
Lorrein is hierdie week ons skrywer van Dagstukkies met Lorrein met die baie gepaste tema vir hierdie woordsmit, #Woorde.